Document ID: 32001D0036

Komisjoni otsus,
22. detsember 2000,
millega kehtestatakse Jamaicast pärit kalatoodete impordi eritingimused
(teatavaks tehtud numbri K(2000) 4077 all)
(EMPs kohaldatav tekst)
(2001/36/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ, [2] eriti selle artiklit 11,
ning arvestades järgmist:
(1) Komisjoni ekspert on teinud Jamaicasse kontrollkäigu, et kontrollida ühendusse saadetavate kalatoodete tootmis-, ladustamis- ja lähetustingimusi.
(2) Kalatoodete tervishoiukontrolli ja järelevalvet käsitlevate Jamaica õigusaktide sätteid võib käsitada samaväärsetena direktiivi 91/493/EMÜ sätetega.
(3) Veterinary Services Division (VSD) of the Ministry of Agriculture on võimeline Jamaicas tõhusalt kontrollima kehtivate õigusaktide kohaldamist.
(4) Direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama ka näidissertifikaadi määratlust ning sertifikaadi koostamisel kasutatavaid keeli ja sellele alla kirjutama volitatud isiku kvalifikatsiooni käsitlevaid miinimumnõudeid.
(5) Direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ning päritoluettevõtte, kalatöötlemislaeva, külmhoone või külmutuslaeva loa-/registreerimisnumber.
(6) Direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete, kalatöötlemislaevade ja külmhoonete loetelu ning samuti direktiivi 92/48/EMÜ [3] II lisa punktide 1-7 kohaselt varustatud külmutuslaevade loetelu. Kõnealused loetelud tuleb koostada VSD poolt komisjonile esitatud teabe põhjal. Seepärast peab VSD tagama direktiivi 91/493/EMÜ artikli 11 lõike 4 vastavate sätete järgimise.
(7) Kui VSD oli andnud garantii külmutatud meritigude suhtes, mida Jamaica soovib ühendusse importida, võttis komisjon 22. detsembril 2000 vastu otsuse 2001/37/EÜ, milles on sätestatud Jamaicast pärit meritigude impordi eritingimused. [4]
(8) Direktiivi 91/493/EÜ artikli 3 lõike 4 punkti b kohaselt peavad külmutatud meriteod lisaks direktiivi 91/492/EMÜ nõuetele vastama ka direktiivi 91/493/EMÜ nõuetele. Seetõttu on otsuses 2001/37/EÜ sätestatud tootmispiirkonnad, kust võib meritigusid püüda ja ühendusse eksportida; samuti tuleks kehtestada nende ettevõtete loetelu, millest tuleks importi lubada, ja sellise veterinaarsertifikaadi näidis, mis peaks kaasas olema imporditavate meritigudega.
(9) VSD on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud nõuetega samaväärsete nõuete täitmise kohta.
(10) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Veterinary Services Division (VSD) of the Ministry of Agriculture on Jamaica pädev asutus, mis kontrollib ja tõendab kalandus- ja akvakultuuritoodete vastavust direktiivi 91/493/EMÜ nõuetele.
Artikkel 2
Jamaicast pärit kalandus- ja akvakultuuritooted peavad vastama järgmistele tingimustele:
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele.
2. Tooted peavad olema pärit käesoleva otsuse B lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
3. Välja arvatud külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustumatult sõna "JAMAICA" ja päritoluettevõtte, kalatöötlemislaeva, külmhoone või külmutuslaeva loa-/registreerimisnumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikus keeles, kus toimub kontrollimine.
2. Sertifikaatidel peab olema VSD esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Käesolev otsus jõustub 60 päeva pärast selle avaldamist Euroopa Ühenduste Teatajas.
Artikkel 5
Käesolev otsus on adresseeritud liikmesriikidele.
Brüssel, 22. detsember 2000

Labels: 3
0
18
6